በኦሎምፒክመራዘም በቀጣይ የሚነሱ ውዝግቦች
በዘንድሮው ክረምት ሊካሄድ ቀጠሮ ተይዞለት የነበረው የቶኪዮ 2020 ኦሎምፒክ የዓለም ፈተና በሆነው የኮሮና ቫይረስ ስርጭት የተነሳ ለ2021 እንዲራዘም መወሰኑ ይታወቃል። ይህንንም ተከትሎ ዓለም አቀፍ ኮሚቴው ውስብስብ ፈተናዎች እንደሚገጥሙት የተለያዩ መላምቶችና ትንትኔዎች ከየአቅጣጫው መውጣት ከጀመሩ ሰንብተዋል። ኦሎምፒኩን በቀጣይ ዓመት ለማካሄድ ከተለያዩ ስፖርቶች የማጣሪያ ውድድሮች ጋር በተያያዘ ቁልፍ ጥያቄዎች እየተነሱ ሲሆን ከሌሎች ዓለም አቀፍ ውድድሮች ጋር እንዳይጋጭና የውድድር ቦታዎችን ከማቀናጀት አኳያ ውስብስብ ፈተናዎች ሊገጥሙት እንደሚችሉ ስጋቶች መኖራቸው አልቀረም። የዓለም አቀፉ ኦሎምፒክ ኮሚቴ ፕሬዝዳንት ቶማስ ባኽ እንደገለፁትም፣ የኦሎምፒኩን መራዘም ተከትሎ በርካታ ጥያቄዎች እየጎረፉ ይገኛሉ። ይሁን እንጂ እነዚህን ጥያቄዎች ለመመለስ በቀጣይ ዓመት ኦሎምፒኩ የሚካሄድበት ወቅት እስኪወሰን ድረስ መጠበቅ የግድ ይሆናል። በኦሎምፒኩ የሚሳተፉ ሰላሳ ሦስት ዓለም አቀፍ የስፖርት ፌዴሬሽኖች አብዛኞቹ ኦሎምፒኩ ከሰኔ እስከ ሐምሌ ወር ባለው ጊዜ ውስጥ ቢካሄድ ምርጫቸው ነው። የተወሰኑት ፌዴሬሽኖች ደግሞ ከሚያዝያ እስከ ግንቦት እንዲካሄድ ፍላጎት አላቸው። ቶኪዮ የምታስተናግደው ኦሎምፒክ
የበጋ እንደመሆኑ ከሐምሌ
ወር በፊት ቢካሄድ
የሌሎች ዓለም አቀፍ
ውድድሮችን መርሃግብር መከለስ
አንደኛው የቤት ስራ ይሆናል። በዚህ ዓመት ከቶኪዮ ኦሎምፒክ በፊት ሊካሄዱ የታሰቡ በርካታ ዓለም አቀፍ ውድድሮች መሰረዛቸውና መራዘማቸው ይታወቃል። እነዚህ የተሰረዙ ውድድሮች በቀጣይ ዓመት እንደሚካሄዱ ተስፋ የተደረገ ሲሆን የማይካሄዱ ከሆነ በብዙ መልኩ ኪሳራ እንደሚገጥማቸው ግልፅ ነው። ስለዚህ የራሳቸውን ኪሳራ የሚያሰሉ ዓለም አቀፍ ፌዴሬሽኖች ለኦሎምፒኩ ቅድሚያ የሚሰጡበት እድል ጠባብ መሆን አንዱና ዋነኛው ፈተና እንደሚሆን ስጋት አለ። ኦሎምፒኩ በሚያዝያና ግንቦት የሚካሄድ ከሆነ በቶኪዮ ስጋት ከሆነው ከፍተኛ ሙቀት የሚገላገሉ ስፖርቶች የመኖራቸውን ያህል ፈተና የሚገጥማቸው ሊኖሩ እንደሚችሉ ይጠበቃል። ከሐምሌ መጨረሻ ጀምሮ ሊካሄድ ታስቦ በነበረው የቶኪዮ ኦሎምፒክ ከመሰረዙ አስቀድሞ በዚህ ወቅት ከፍተኛ ሙቀት በመኖሩ የማራቶንና የርምጃ ውድድሮች ወደ ሳፖሮ ከተማ መዛወራቸው ይታወቃል። በቀጣይ ዓመት ሚያዝያና ግንቦት ላይ የሚካሄድ ከሆነ ግን እነዚህ ስፖርቶች ወደ ቶኪዮ የመመለስ እድል ይኖራቸዋል። ይሁን እንጂ ኦሎምፒኩን በቀጥታ የቴሌቪዥን ስርጭት ለማስተላለፍ የተዋዋለው የአሜሪካን ኩባንያ በዚያ ወቅት ከምንም በላይ የሚጠብቀው የኤንቢኤና ሌሎች ታላላቅ የአሜሪካን ቅርጫት ኳስ ውድድሮች ስለሚኖሩበት የፍላጎትና የጥቅም ግጭቶች ሊፈጠር ይችላል። ይህ ደግሞ አንዱን ወገን በቢሊየን ዶላሮች ኪሳራ ላይ ሊጥል ስለሚችል ከባድ ፈተና እንደሚሆን ይታመናል። በተመሳሳይ በዚህ ወቅት ከዚህ ዓመት የተላለፉ በርካቶቹ ዓለም አቀፍ ውድድሮች የሚካሄዱበት መሆኑ ሌላ ጣጣ ይዞ መምጣቱ አይቀሬ ነው። በሌላ በኩል እንደ አትሌቲክስ ያሉ ውድድሮች ላይ አትሌቶች የኦሊምፒክ ሚኒማ የሚሰበስቡበት ወቅት እንደመሆኑ የጊዜ መጣበብና ሌሎች መጨናነቆች ይፈጠራሉ የሚል ምክኒያታዊ ስጋት ያሳድራል። ከአትሌቲክስ ውጪ ያሉ ስፖርቶችም ቢሆኑ አትሌቶቻቸው የኦሎምፒክ መስፈርቶችን ማሟላት የግዴታቸው ስለሚሆን ተመሳሳይ እክል ማስተናገዳቸው አይቀርም። ኦሎምፒኩ ከሰኔ እስከ ሐምሌ ቢካሄድ የሚለው ሃሳብ የተሻለ ቢመስልም በርካታ ውስብስብ ፈተናዎች እንደሚጠብቁት መጠቆም ይቻላል። በነዚህ ወራት ከሚካሄዱ ታላላቅ ዓለም አቀፍ ውድድሮች መካከል የዓለም አትሌቲክስ ቻምፒዮናና የዓለም ውሃ ዋና ቻምፒዮና ዋነኞቹቢሆኑም ውድድራቸውን ለመሰረዝ ፍቃደኛነታቸውን መግለፃቸው ይታወቃል። ይህ አበረታችና ለዓለም አቀፉ ኦሎምፒክ ኮሚቴ ተስፋ የሰጠ ቢሆንም በነዚህ አካላት መካከል ተጨማሪ የውል ስምምነት እንደሚኖር ይጠበቃል። ይህ ምናልባትም ሌሎቹ ዓለም አቀፍ ፌዴሬሽኖችም ለኦሎምፒክ ቅድሚያ እንዲሰጡ ማነሳሳት ቢችልም ወቅቱ በጣም ከፍተኛ ሙቀት የሚኖርበት መሆኑ ለውድድሮች አስቸጋሪ እንደሚሆን ስጋት አሳድሯል። ለዚህም ከሰላሳ ዓመታት በፊት በቶኪዮና ኦሳካ ተካሂደው የነበሩት የዓለም አትሌቲክስ ቻፒዮናዎች ወቅት የነበረውን ሁኔታ ማስታወስ ተገቢ ይሆናል። ይሁን እንጂ ይህ ወቅት ከአሜሪካኖቹ እግር ኳስና ቅርጫት ኳስ ውድድሮች ጋር አለመጋጨቱ እንደ አንድ መልካም አጋጣሚ ሊቆጠር ይችላል። ምንም ይሁን ምንም
ኦሎምፒኩ በመራዘሙ ብቻ
የጃፓን መንግስትን ጨምሮ
በርካታ ባለድርሻ አካላት
ከፍተኛ የገንዘብ ኪሳራ
ውስጥ እንደሚገቡ ቀደም
ሲል ተዘግቧል። የጃፓኑ
ኦሎምፒክ አዘጋጅ ኮሚቴም
ገና ከመጀመሪያው ከፍተኛ
ኪሳራ ሊገጥም እንደሚችል
ተናግሯል። ዓለም አቀፉ
ኦሎምፒክ ኮሚቴ ለዚህ
ኪሳራ ስጋት ሰላሳ
ሦስቱንም ዓለም አቀፍ
ፌዴሬሽኖች የሚመለከት መድህን
የገባ ቢሆንም በቂ
እንደማይሆን ታምኖበታል። ፕሬዝዳንቱ
ቶማስ ባኽም ኦሎምፒኩ
መራዘሙን በገለፁበት ወቅት
ከባድ ኪሳራ እንደሚኖር
በማመን ሁሉም ባለድርሻ
አካላት መስዋዕትነት መክፈል
እንደሚጠበቅባቸው ለመጠቆም ሞክረዋል።
ከባዱን መስዋዕትነት ማን
እንደሚከፍልና ጫናው በየትኛው
ወገን ትከሻ ላይ
ሊወድቅ እንደሚችል ግን
ዛሬ ላይ ቆሞ
በእርግጠኝነት መናገር አይቻልም።አዲስ ዘመን ሐምሌ 9/2012ቦጋለ አበበ